3g2hf Billedkunst, februar 2025/Alf Gørup Theilgaard

**Intervention og subvertising**

Sidste gang, dvs. i mandags, lavede I en lille øvelse udfra et sort/hvidt foto/en sort/hvid illustration fra det franske magasin L’ILLUSTRATION (fra 1934/1935). Jeres opgave var at føre det oprindelige billede frem til 2025 - altså lave en subvertising. Street art kunstneren Banksy arbejder blandt andet på den måde, når han bearbejder billedet af en oprører, der kaster blomster i stedet for en molotovcocktail. Man kunne også sige at Banksy arbejder med en intervention - altså griber ind i et værk og ændrer budskabet.



Subvertising er et begreb der stammer fra engelsk, der dækker over undergravende reklame med inspiration fra de engelske ord "subvert" og "advertising". Ved at forandre kendte logo, udtryk og symboler, kan man få helt andre meninger frem end oprindelig tænkt.

Vi bliver lidt i dette spor - intervention og subvertising - og derfor kommer nu denne øvelse:

**Dagens opgave - street på campus!**

På campus (altså på gymnasiet) er der mange tomme felter på væggene. Forestil dig nu at din opgave er at male/tegne et billede på væggen, der passer til et af de fag, du har. Fx: Hvordan skal væggen ved et psykologilokale se ud - tænk i at udfylde et tomt felt udenfor lokalet, der viser noget om faget (jeg ved godt, at ikke alle fag har faglokaler, men vi lader som om). Tænk i et Street Art udtryk, som du maler/tegner på et A4ark og som vi så projicerer op på væggen senere!